b'\n_START_ARTICLE_\nExecu\xc8\x9bia familiei Romanov\n_START_SECTION_\nContext\n_START_PARAGRAPH_\nLa 22 martie 1917, Nicolae, care nu mai era monarh \xc8\x99i c\xc4\x83ruia paznicii i se adresau cu dispre\xc8\x9b cu numele \xe2\x80\x9eNikolai Romanov\xe2\x80\x9d, s-a re\xc3\xaent\xc3\xa2lnit cu familia sa \xc3\xaen Palatul Alexandru de la \xc8\x9aarskoe Selo. El a fost pus sub arest la domiciliu \xc3\xaempreun\xc4\x83 cu familia sa de c\xc4\x83tre Guvernul Provizoriu, \xc3\xaenconjura\xc8\x9bi de g\xc4\x83rzi \xc8\x99i consemna\xc8\x9bi \xc3\xaen apartamentele lor._NEWLINE__NEWLINE_\xc3\x8en august 1917, guvernul provizoriu al lui Alexandr Kerenski i-a evacuat pe Romanovi la Tobolsk, chipurile pentru a-i proteja de valul cresc\xc3\xa2nd al revolu\xc8\x9biei. Acolo, ei au tr\xc4\x83it \xc3\xaen vila fostului guvernator \xc3\xaentr-un confort considerabil. Dup\xc4\x83 ce bol\xc8\x99evicii au venit la putere \xc3\xaen octombrie 1917, condi\xc8\x9biile lor de deten\xc8\x9bie au devenit mai stricte, \xc8\x99i se vorbea din ce \xc3\xaen ce mai des de trimiterea lui Nicolae \xc3\xaen judecat\xc4\x83. Fostului \xc8\x9bar i s-a interzis s\xc4\x83 poarte epole\xc8\x9bi, \xc8\x99i santinelele m\xc3\xa2zg\xc4\x83leau desene obscene pe zid pentru a le jigni pe fiicele sale. La 1 martie 1918, familiei i s-a impus regimul alimentar de ra\xc8\x9bii militare, ceea ce a \xc3\xaensemnat desp\xc4\x83r\xc8\x9birea de 10 slujitori devota\xc8\x9bi \xc8\x99i renun\xc8\x9barea la unt \xc8\x99i cafea. Pe m\xc4\x83sur\xc4\x83 ce bol\xc8\x99evicii prindeau putere, guvernul i-a mutat \xc3\xaen aprilie pe Nicolae, Alexandra, \xc8\x99i pe fiica lor, Maria, la Ekaterinburg sub \xc3\xaendrumarea lui Vasili Iakovlev. Alexei, care suferea de o form\xc4\x83 grav\xc4\x83 de hemofilie, era prea bolnav pentru a-\xc8\x99i \xc3\xaenso\xc8\x9bi p\xc4\x83rin\xc8\x9bii \xc8\x99i a r\xc4\x83mas cu surorile sale, Olga, Tatiana \xc8\x99i Anastasia, plec\xc3\xa2nd din Tobolsk abia \xc3\xaen mai 1918. Familia a fost \xc3\xaenchis\xc4\x83 \xc3\xaempreun\xc4\x83 cu cei c\xc3\xa2\xc8\x9biva slujitori r\xc4\x83ma\xc8\x99i la Ekaterinburg \xc3\xaen Casa Ipatiev, care a fost denumit\xc4\x83 \xe2\x80\x9eCasa cu Destina\xc8\x9bie Special\xc4\x83\xe2\x80\x9d (\xc3\xaen rus\xc4\x83 \xd0\x94\xd0\xbe\xd0\xbc \xd0\x9e\xd1\x81\xd0\xbe\xd0\xb1\xd0\xbe\xd0\xb3\xd0\xbe \xd0\x9d\xd0\xb0\xd0\xb7\xd0\xbd\xd0\xb0\xd1\x87\xd0\xb5\xd0\xbd\xd0\xb8\xd1\x8f)._NEWLINE_\xe2\x80\x9eTo\xc8\x9bi cei aresta\xc8\x9bi vor fi \xc8\x9binu\xc8\x9bi ostatici, \xc8\x99i cea mai mic\xc4\x83 tentativ\xc4\x83 de ac\xc8\x9biune contrarevolu\xc8\x9bionar\xc4\x83 \xc3\xaen ora\xc8\x99 va avea ca rezultat execu\xc8\x9bia sumar\xc4\x83 a ostaticilor.\xe2\x80\x9d_NEWLINE_\xe2\x80\x94Anun\xc8\x9b \xc3\xaen ziarul local f\xc4\x83cut de comisarul de r\xc4\x83zboi bol\xc8\x99evic Filipp Golo\xc8\x99ciokin, \xc3\xaens\xc4\x83rcinat cu \xc3\xaencarcerarea familiei la Ekaterinburg.,\n_START_SECTION_\nCasa cu Destina\xc8\x9bie Special\xc4\x83\n_START_PARAGRAPH_\nFamilia imperial\xc4\x83 a fost \xc8\x9binut\xc4\x83 \xc3\xaentr-o strict\xc4\x83 izolare \xc3\xaen Casa Ipatiev. Le era strict interzis s\xc4\x83 vorbeasc\xc4\x83 \xc3\xaen orice alt\xc4\x83 limb\xc4\x83 dec\xc3\xa2t rusa. Nu li se permitea accesul la bagajele lor, care erau stocate \xc3\xaentr-un acaret din curtea interioar\xc4\x83.  Camerele brownie \xc8\x99i echipamentul fotografic le-au fost confiscate. Slujitorilor li s-a impus s\xc4\x83 se adreseze Romanovilor doar dup\xc4\x83 numele de botez \xc8\x99i patronimice. Familia a fost supus\xc4\x83 multor perchezi\xc8\x9bii asupra obiectelor personale, confisc\xc3\xa2ndu-li-se banii pentru \xe2\x80\x9ebun\xc4\x83 p\xc4\x83strare de c\xc4\x83tre trezorierul Sovietului Regional Ural\xe2\x80\x9d, \xc8\x99i unor tentative de a smulge br\xc4\x83\xc8\x9b\xc4\x83rile Alexandrei \xc8\x99i fiicelor ei de la m\xc3\xa2ini. Casa a fost \xc3\xaenconjurat\xc4\x83 de o palisad\xc4\x83 dubl\xc4\x83 \xc3\xaenalt\xc4\x83 de 4\xc2\xa0m care f\xc4\x83cea ca strada s\xc4\x83 nu poat\xc4\x83 fi v\xc4\x83zut\xc4\x83 din cas\xc4\x83. Gardul ini\xc8\x9bial \xc3\xaenconjura gr\xc4\x83dina de-a lungul str\xc4\x83zii Voznesenski. La 5 iunie s-a ridicat o a doua palisad\xc4\x83, mai \xc3\xaenalt\xc4\x83 \xc8\x99i mai lung\xc4\x83 dec\xc3\xa2t prima, care \xc3\xaenconjura complet proprietatea. Unul din motivele construc\xc8\x9biei acesteia din urm\xc4\x83 a fost faptul c\xc4\x83 trec\xc4\x83torii puteau vedea picioarele lui Nicolae peste palisad\xc4\x83 atunci c\xc3\xa2nd folosea leag\xc4\x83nul dublu din gr\xc4\x83din\xc4\x83._NEWLINE_Ferestrele din toate camerele familiei au fost \xc3\xaencuiate \xc8\x99i acoperite cu ziare (ulterior spoite cu var la 15 mai). Singura surs\xc4\x83 de ventila\xc8\x9bie a familiei era o fortocika din dormitorul marilor ducese, dar le era strict interzis s\xc4\x83 priveasc\xc4\x83 prin ea; \xc3\xaen mai, o santinel\xc4\x83 a tras un foc de arm\xc4\x83 c\xc4\x83tre Anastasia atunci c\xc3\xa2nd a privit pe acolo. Dup\xc4\x83 cereri repetate, una dintre cele dou\xc4\x83 ferestre din dormitorul \xc8\x9barului \xc8\x99i \xc8\x9barinei, aflat\xc4\x83 \xc3\xaen col\xc8\x9b, a fost descuiat\xc4\x83 la 23 iunie 1918. Paznicii au primit \xc3\xaens\xc4\x83 ordin s\xc4\x83-\xc8\x99i sporeasc\xc4\x83 aten\xc8\x9bia ca atare \xc8\x99i prizonierii au fost avertiza\xc8\x9bi s\xc4\x83 nu priveasc\xc4\x83 pe fereastr\xc4\x83 \xc8\x99i s\xc4\x83 nu \xc3\xaencerce s\xc4\x83 semnalizeze cuiva de afar\xc4\x83, sub amenin\xc8\x9barea \xc3\xaempu\xc8\x99c\xc4\x83rii. De la aceast\xc4\x83 fereastr\xc4\x83, ei puteau vedea doar turla Catedralei Voznesenski aflat\xc4\x83 peste drum de cas\xc4\x83.  Un grilaj de fier a fost instalat la 11 iulie, dup\xc4\x83 ce Alexandra a ignorat avertismentele repetate ale lui Iurovski s\xc4\x83 nu stea prea aproape de fereastra deschis\xc4\x83._NEWLINE_Comandantul g\xc4\x83rzii \xc8\x99i subordona\xc8\x9bii s\xc4\x83i direc\xc8\x9bi aveau acces complet la orice or\xc4\x83 \xc3\xaen toate \xc3\xaenc\xc4\x83perile ocupate de familie. Prizonierii erau obliga\xc8\x9bi s\xc4\x83 sune dintr-un clopo\xc8\x9bel mereu c\xc3\xa2nd doreau s\xc4\x83 plece din camere pentru a folosi baia \xc8\x99i lavoarul de pe hol. S-a impus ra\xc8\x9bionalizare strict\xc4\x83 a apei prizonierilor, dup\xc4\x83 ce paznicii s-au pl\xc3\xa2ns c\xc4\x83 se epuizeaz\xc4\x83 constant. Recreerea era permis\xc4\x83 de dou\xc4\x83 ori pe zi \xc3\xaen gr\xc4\x83din\xc4\x83 pentru jum\xc4\x83tate de or\xc4\x83 diminea\xc8\x9ba \xc8\x99i dup\xc4\x83-amiaza. Prizonierii erau instrui\xc8\x9bi cu stricte\xc8\x9be s\xc4\x83 nu poarte conversa\xc8\x9bii cu vreunul din paznici. Ra\xc8\x9biile erau \xc3\xaen principal ceai \xc8\x99i p\xc3\xa2ine neagr\xc4\x83 la micu dejun \xc8\x99i escalop sau ciorb\xc4\x83 cu carne la pr\xc3\xa2nz; prizonierii au fost informa\xc8\x9bi c\xc4\x83 \xe2\x80\x9enu li se mai permite s\xc4\x83 tr\xc4\x83iasc\xc4\x83 ca ni\xc8\x99te \xc8\x9bari\xe2\x80\x9d. Pe la mijlocul lui iunie, c\xc4\x83lug\xc4\x83ri\xc8\x9bele de la m\xc4\x83n\xc4\x83stirea Novo-Tihvinski au adus familiei hran\xc4\x83 \xc3\xaen mod regulat, dar mare parte din ea era sifonat\xc4\x83 de paznici de la sosire. Familiei nu i se permitea s\xc4\x83 primeasc\xc4\x83 vizitatori sau s\xc4\x83 poarte coresponden\xc8\x9b\xc4\x83 cu exteriorul. Prin\xc8\x9besa Elena a Serbiei a vizitat casa \xc3\xaen iunie dar i s-a refuzat intrarea, fiind amenin\xc8\x9bat\xc4\x83 cu arma de c\xc4\x83tre g\xc4\x83rzi, iar vizitele regulate ale dr. Vladimir Derevenko pentru a-l trata pe Alexei au fost r\xc4\x83rite dup\xc4\x83 ce Iurovski a devenit comandant. Nu s-a permis nicio ie\xc8\x99ire la liturghie la biserica al\xc4\x83turat\xc4\x83. De la \xc3\xaenceputul lui iunie, familia nu a mai primit ziarele._NEWLINE_Pentru a men\xc8\x9bine o senza\xc8\x9bie de normalitate, bol\xc8\x99evicii i-au asigurat pe Romanovi la 13 iulie 1918 c\xc4\x83 doi dintre slujitorii lor credincio\xc8\x99i, Klementi Nagorni (marinarul care st\xc4\x83tea cu Alexei) \xc8\x99i Ivan Sednev (valetul fetelor \xc8\x99i unchiul lui Leonid Sednev), \xe2\x80\x9eau fost trimi\xc8\x99i din aceast\xc4\x83 gubernie\xe2\x80\x9d (adic\xc4\x83 \xc3\xaen afara provinciilor Ekaterinburg \xc8\x99i Perm). Ambii erau \xc3\xaen realitate deja mor\xc8\x9bi, dup\xc4\x83 ce bol\xc8\x99evicii i-au scos din Casa Ipatiev \xc3\xaen mai, \xc8\x99i au fost \xc3\xaempu\xc8\x99ca\xc8\x9bi de Ceka \xc3\xaempreun\xc4\x83 cu al\xc8\x9bi ostatici la 6 iulie ca represalii pentru moartea unui erou bol\xc8\x99evic local ucis de albi. La 14 iulie, un preot \xc8\x99i un diacon au \xc8\x9binut o liturghie pentru Romanovi. A doua zi diminea\xc8\x9ba, au fost angajate patru femei de serviciu care s\xc4\x83 spele podelele Caselor Popov \xc8\x99i Ipatiev; ele au fost ultimii civili care au v\xc4\x83zut familia imperial\xc4\x83 \xc3\xaen via\xc8\x9b\xc4\x83. De fiecare dat\xc4\x83, ele primiser\xc4\x83 instruc\xc8\x9biuni stricte s\xc4\x83 nu intre \xc3\xaen niciun fel de conversa\xc8\x9bie cu familia. Iurovski st\xc4\x83tea mereu de paz\xc4\x83 \xc3\xaen timpul liturghiei \xc8\x99i c\xc3\xa2nd femeile de serviciu f\xc4\x83ceau curat \xc3\xaen dormitoare cu familia de fa\xc8\x9b\xc4\x83._NEWLINE_Cei 16 oameni din garda interioar\xc4\x83 dormeau \xc3\xaen subsol, pe hol \xc8\x99i \xc3\xaen biroul comandantului. Paznicii exteriori \xc3\xaen frunte cu Pavel Medvedev erau \xc3\xaen num\xc4\x83r de 56 \xc8\x99i au fost caza\xc8\x9bi \xc3\xaen Casa Popov de vizavi. G\xc4\x83rzile aveau voie s\xc4\x83 aduc\xc4\x83 femei pentru sex \xc8\x99i s\xc4\x83 bea \xc3\xaen Casa Popov \xc8\x99i \xc3\xaen camerele de la subsolul Casei Ipatiev. Erau patru cuiburi de mitraliere: una \xc3\xaen clopotni\xc8\x9ba Catedralei Voznesenski \xc3\xaendreptat\xc4\x83 spre cas\xc4\x83; un al doilea la subsolul Casei Ipatiev \xc3\xaendreptat spre strad\xc4\x83; un al treilea monitoriza balconul cu vedere spre gr\xc4\x83din\xc4\x83 din spatele casei; \xc8\x99i al patrulea era \xc3\xaen pod \xc8\x99i era \xc3\xaendreptat spre intersec\xc8\x9bie, imediat deasupra dormitorului \xc8\x9barului \xc8\x99i \xc8\x9barinei. Erau zece posturi de paz\xc4\x83 \xc3\xaen jurul \xc8\x99i \xc3\xaen interiorul Casei Ipatiev, \xc8\x99i exteriorul era patrulat de dou\xc4\x83 ori pe or\xc4\x83 zi \xc8\x99i noapte. La \xc3\xaenceputul lui mai, paznicii le-au luat prizonierilor pianul din camera de zi \xc8\x99i l-au mutat \xc3\xaen biroul comandantului aflat \xc3\xaen camera al\xc4\x83turat\xc4\x83 dormitorului Romanovilor. Aici, ei \xc3\xaei umileau seara c\xc3\xa2nt\xc3\xa2nd c\xc3\xa2ntece revolu\xc8\x9bionare ruse\xc8\x99ti \xc3\xaen timp ce beau \xc8\x99i fumau. Ei ascultau \xc8\x99i discurile de gramofon ale Romanovilor la fonograful confiscat. Lavoarul de la capul sc\xc4\x83rilor era folosit \xc8\x99i de paznici, care m\xc3\xa2zg\xc4\x83leau slogane politice \xc8\x99i graffiti obscene pe pere\xc8\x9bi. Num\xc4\x83rul paznicilor Casei Ipatiev era de 300 atunci c\xc3\xa2nd familia imperial\xc4\x83 a fost ucis\xc4\x83._NEWLINE_C\xc3\xa2nd Iurovski i-a luat locul lui Aleksandr Avdeev \xc3\xaen postul de comandant la 4 iulie, el i-a mutat pe membri fostei g\xc4\x83rzi interioare \xc3\xaen Casa Popov. Au fost p\xc4\x83stra\xc8\x9bi doar adjunc\xc8\x9bii mai \xc3\xaenal\xc8\x9bi \xc3\xaen grad, dar ei erau \xc3\xaens\xc4\x83rcina\xc8\x9bi doar cu paza holului \xc8\x99i nu mai aveau acces \xc3\xaen camerele Romanovilor, privilegiu acordat doar oamenilor lui Iurovski. \xc3\x8enlocuitorii erau ale\xc8\x99i de c\xc4\x83tre Ceka local\xc4\x83 din r\xc3\xa2ndurile batalioanelor de voluntari ale uzinei Verh-Ise\xc8\x9bk la cererea lui Iurovski. El voia bol\xc8\x99evici devota\xc8\x9bi pe care se putea baza s\xc4\x83 fac\xc4\x83 ce le cerea el. Ei au fost anun\xc8\x9ba\xc8\x9bi de la \xc3\xaenceput s\xc4\x83 fie preg\xc4\x83ti\xc8\x9bi, la nevoie, s\xc4\x83-l ucid\xc4\x83 pe \xc8\x9bar, lucru despre care au fost pu\xc8\x99i s\xc4\x83 jure c\xc4\x83 nu vor vorbi. \xc3\x8en acel moment nu se spusese nimic despre uciderea familiei sau slujitorilor. Pentru a \xc3\xaempiedica repetarea fraterniz\xc4\x83rii din timpul lui Avdeev, Iurovski a ales predominant str\xc4\x83ini. Nicolae nota la 8 iulie \xc3\xaen jurnalul s\xc4\x83u c\xc4\x83 \xe2\x80\x9eletoni noi stau de paz\xc4\x83\xe2\x80\x9d, folosind termenul le\xc8\x9bi, un cuv\xc3\xa2nt folosit \xc3\xaen Rusia cu referire la europeni care nu sunt de origine rus\xc4\x83. Liderul noilor g\xc4\x83rzi era lituanianul Adolf Lepa._NEWLINE_Romanovii erau \xc8\x9binu\xc8\x9bi prizonieri de Armata Ro\xc8\x99ie la Ekaterinburg, deoarece bol\xc8\x99evicii voiau ini\xc8\x9bial s\xc4\x83-i judece. \xc3\x8entruc\xc3\xa2t R\xc4\x83zboiul Civil continua \xc8\x99i Armata Alb\xc4\x83 (o alian\xc8\x9b\xc4\x83 slab \xc3\xaenchegat\xc4\x83 de for\xc8\x9be anticomuniste) amenin\xc8\x9ba s\xc4\x83 captureze ora\xc8\x99ul, erau temeri c\xc4\x83 Romanovii vor c\xc4\x83dea \xc3\xaen m\xc3\xa2inile albilor. Aceasta era ceva inacceptabil pentru bol\xc8\x99evici din dou\xc4\x83 motive: \xc3\xaen primul r\xc3\xa2nd, \xc8\x9barul sau orice alt membru al familiei lui ar putea deveni un portdrapel care s\xc4\x83 adune sus\xc8\x9binere pentru cauza albilor; \xc8\x99i \xc3\xaen al doilea r\xc3\xa2nd, \xc8\x9barul, sau un alt membru al familiei lui, \xc3\xaen caz c\xc4\x83 \xc8\x9barul ar fi murit, ar fi fost considerat domnitor legitim al Rusiei de c\xc4\x83tre alte \xc8\x9b\xc4\x83ri europene. Aceasta ar fi \xc3\xaensemnat capacitatea de a negocia o interven\xc8\x9bie str\xc4\x83in\xc4\x83 mai consistent\xc4\x83 \xc3\xaen favoarea albilor. Pu\xc8\x9bin dup\xc4\x83 ce familia a fost executat\xc4\x83, ora\xc8\x99ul a c\xc4\x83zut \xc3\xaen m\xc3\xa2inile Armatei Albe. La jum\xc4\x83tatea lui iulie 1918, for\xc8\x9bele Legiunii Cehoslovace se apropiau de Ekaterinburg, pentru a ap\xc4\x83ra Calea Ferat\xc4\x83 Transsiberian\xc4\x83, pe care o controlau. Conform istoricului David Bullock, bol\xc8\x99evicii aveau impresia fals\xc4\x83 c\xc4\x83 cehoslovacii erau \xc3\xaentr-o misiune de salvare a familiei, astfel c\xc4\x83 au intrat \xc3\xaen panic\xc4\x83 \xc8\x99i \xc8\x99i-au executat prizonierii. Legiunea a sosit la mai pu\xc8\x9bin de o s\xc4\x83pt\xc4\x83m\xc3\xa2n\xc4\x83 \xc8\x99i a capturat ora\xc8\x99ul la 25 iulie._NEWLINE__NEWLINE_\xc3\x8en timpul prizonieratului familiei, la sf\xc3\xa2r\xc8\x99itul lui iunie, Piotr Voikov \xc8\x99i Alexandr Beloborodov, pre\xc8\x99edintele Sovietului Regional Ural, au coordonat un transfer clandestin de scrisori scrise \xc3\xaen francez\xc4\x83 \xc3\xaen Casa Ipatiev, chipurile din partea unui ofi\xc8\x9ber monarhist care voia s\xc4\x83-i salveze, dar care \xc3\xaen realitate erau compuse la cererea Ceka. Aceste scrisori fabricate, \xc3\xaempreun\xc4\x83 cu r\xc4\x83spunsul Romanovilor (scris fie \xc3\xaen spa\xc8\x9biile albe sau pe plic), a furnizat Comitetului Central Executive de la Moscova noi justific\xc4\x83ri pentru a \xe2\x80\x9elichida\xe2\x80\x9d familia imperial\xc4\x83. Iurovski a observat mai t\xc3\xa2rziu c\xc4\x83, prin r\xc4\x83spunsul la scrisorile false, Nicolae \xe2\x80\x9ec\xc4\x83zuse \xc3\xaentr-un plan improvizat al nostru de a-i \xc3\xaentinde o capcan\xc4\x83\xe2\x80\x9d. La 13 iulie, peste drum de Casa Ipatiev, \xc3\xaen Pia\xc8\x9ba Voznesenski s-a organizat o demonstra\xc8\x9bie a unor solda\xc8\x9bi din Armata Ro\xc8\x99ie, sociali\xc8\x99ti revolu\xc8\x9bionari \xc8\x99i anarhi\xc8\x99ti, care cereau dizolvarea Sovietului Ekaterinburg \xc8\x99i transferul controlul asupra ora\xc8\x99ului \xc3\xaen m\xc3\xa2inile lor. Rebeliunea a fost suprimat\xc4\x83 violent de un deta\xc8\x99ament de g\xc4\x83rzi ro\xc8\x99ii \xc3\xaen frunte cu Piotr Ermakov, care a deschis focul asupra protestatarilor, ceea ce se putea auzi de la fereastra dormitorului \xc8\x9barului \xc8\x99i \xc8\x9barinei. Autorit\xc4\x83\xc8\x9bile au exploatat incidentul, calific\xc3\xa2ndu-l drept rebeliune monarhist\xc4\x83 care amenin\xc8\x9ba securitatea prizonierilor din Casa Ipatiev._NEWLINE_\xe2\x80\x9eNe place acest om din ce \xc3\xaen ce mai pu\xc8\x9bin.\xe2\x80\x9d_NEWLINE_\xe2\x80\x94Intrare \xc3\xaen jurnalul \xc8\x9barului Nicolae al II-lea, cu referire la restr\xc3\xa2ngerea constant\xc4\x83 a restric\xc8\x9biilor asupra familiei sale de c\xc4\x83tre Iurovski.,\n_START_SECTION_\nPlanificarea execu\xc8\x9biei\n_START_PARAGRAPH_\nSovietul Regional Ural a convenit, \xc3\xaentr-o \xc8\x99edin\xc8\x9b\xc4\x83 din 29 iunie, ca familia Romanov s\xc4\x83 fie executat\xc4\x83. Filipp Golo\xc8\x99ciokin a sosit la Moscova la 3 iulie cu un mesaj prin care insista pentru execu\xc8\x9bia \xc8\x9barului. Participau doar \xc8\x99apte din cei 23 de membri ai Comitetului Central Executiv, dintre care trei erau Lenin, Sverdlov \xc8\x99i Felix Dzerjinski. S-a convenit ca prezidiul Sovietului Regional Ural s\xc4\x83 organizeze detaliile practice ale execu\xc8\x9biei familiei \xc8\x99i s\xc4\x83 hot\xc4\x83rasc\xc4\x83 \xc3\xaen ce zi va avea loc c\xc3\xa2nd o impune situa\xc8\x9bia militar\xc4\x83, contact\xc3\xa2nd Moscova pentru aprobarea final\xc4\x83._NEWLINE_S-a discutat \xc8\x99i uciderea so\xc8\x9biei \xc8\x99i copiilor \xc8\x9barului, dar aceasta a trebuit \xc8\x9binut\xc4\x83 secret de stat pentru a evita repercusiunile politice; ambasadorul german Wilhelm von Mirbach-Harff pusese bol\xc8\x99evicilor \xc3\xaentreb\xc4\x83ri repetate despre situa\xc8\x9bia familiei. Un alt diplomat, consulul britanic Thomas Preston, care locuia \xc3\xaen apropierea Casei Ipatiev, era des presat de Pierre Gilliard, Sydney Gibbes \xc8\x99i prin\xc8\x9bul Vasili Dolgorukov s\xc4\x83-i ajute pe Romanovi, ultimul transport\xc3\xa2nd bilete din celula lui \xc3\xaenainte ca \xc8\x99i el s\xc4\x83 fie omor\xc3\xa2t de Grigori Nikulin, adjunctul lui Iurovski. Cererile lui Preston de a primi acces la familie au fost \xc3\xaens\xc4\x83 respinse permanent. Dup\xc4\x83 cum avea s\xc4\x83 explice Tro\xc8\x9bki mai t\xc3\xa2rziu, \xe2\x80\x9efamilia \xc8\x9barului a c\xc4\x83zut victim\xc4\x83 principiului care forma \xc3\xaens\xc4\x83\xc8\x99i axa monarhiei: mo\xc8\x99tenirea dinastic\xc4\x83\xe2\x80\x9d, pentru care moartea lor era o necesitate. Golo\xc8\x99ciokin s-a \xc3\xaentors la Ekaterinburg \xc3\xaen 12 iulie cu un rezumat al discu\xc8\x9biei sale despre Romanovi de la Moscova, \xc3\xaempreun\xc4\x83 cu instruc\xc8\x9biuni ca nimic referitor la moartea lor s\xc4\x83 nu i se comunice direct lui Lenin._NEWLINE_La 14 iulie, Iurovski finaliza detaliile locului de \xc3\xaenhumare \xc8\x99i modului de a distruge c\xc3\xa2t mai multe dovezi cu putin\xc8\x9b\xc4\x83. El se consulta frecvent cu Piotr Ermakov, care era \xc3\xaens\xc4\x83rcinat cu echipa de \xc3\xaenhumare \xc8\x99i sus\xc8\x9binea c\xc4\x83 \xc8\x99tie zona rural\xc4\x83 \xc3\xaenconjur\xc4\x83toare, motiv pentru care Iurovski \xc8\x99i-a pus \xc3\xaencrederea \xc3\xaen el. Iurovski voia s\xc4\x83 adune familia \xc8\x99i servitorii \xc3\xaentr-un spa\xc8\x9biu restr\xc3\xa2ns din care s\xc4\x83 nu poat\xc4\x83 fugi. Camera de la subsol aleas\xc4\x83 \xc3\xaen acest scop avea o fereastr\xc4\x83 cu gratii care a fost b\xc4\x83tut\xc4\x83 \xc3\xaen cuie pentru a atenua zgomotul \xc3\xaempu\xc8\x99c\xc4\x83turilor \xc8\x99i eventualele \xc8\x9bipete. S-a discutat \xc8\x99i posibilitatea de a-i \xc3\xaempu\xc8\x99ca \xc8\x99i \xc3\xaenjunghia noaptea \xc3\xaen somn sau uciderea lor \xc3\xaen p\xc4\x83dure \xc8\x99i aruncarea lor \xc3\xaen lacul Iset cu buc\xc4\x83\xc8\x9bi de metal care s\xc4\x83 le trag\xc4\x83 cadavrele la fund. Planul lui Iurovski era de a efectua o execu\xc8\x9bie eficient\xc4\x83 a tuturor celor 11 prizonieri simultan, dar a luat \xc3\xaen calcul \xc8\x99i c\xc4\x83 va fi nevoit s\xc4\x83-i \xc3\xaempiedice pe cei implica\xc8\x9bi s\xc4\x83 violeze femeile sau s\xc4\x83 caute cadavrele de bijuterii. Dup\xc4\x83 ce anterior confiscase unele bijuterii, el b\xc4\x83nuia c\xc4\x83 mai sunt \xc8\x99i altele ascunse \xc3\xaen hainele lor; cadavrele aveau s\xc4\x83 fie dezbr\xc4\x83cate pentru a ob\xc8\x9bine tot restul (aceasta, \xc3\xaempreun\xc4\x83 cu mutil\xc4\x83rile, urma s\xc4\x83 \xc8\x99i \xc3\xaempiedice eventualii anchetatori ulteriori s\xc4\x83 le identifice)._NEWLINE_La 16 iulie, Iurovski a fost informat de Sovietele Uralului c\xc4\x83 contingente ale Armatei Ro\xc8\x99ii se retrag pe toate direc\xc8\x9biile \xc8\x99i c\xc4\x83 execu\xc8\x9biile nu mai pot fi am\xc3\xa2nate. Golo\xc8\x99ciokin \xc8\x99i Gheorghi Safarov au trimis lui Lenin la Moscova o telegram\xc4\x83 cifrat\xc4\x83 prin care se cerea aprobarea final\xc4\x83 pe la orele 6:00pm. Nu exist\xc4\x83 vreo dovad\xc4\x83 documentar\xc4\x83 a vreunui r\xc4\x83spuns de la Moscova, dar Iurovski a insistat c\xc4\x83 el \xc8\x99i Golo\xc8\x99ciokin primiser\xc4\x83 ordin s\xc4\x83 continue de la Comitetul Central pe la orele 7:00pm. Aceasta este confirmat\xc4\x83 \xc8\x99i de un fost paznic de la Kremlin, Alexei Akimov, care, pe la sf\xc3\xa2r\xc8\x99itul anilor 1960, a sus\xc8\x9binut c\xc4\x83 Sverdlov l-a instruit personal s\xc4\x83 duc\xc4\x83 la telegraf un mesaj prin care confirma aprobarea Comitetului Central pentru \xe2\x80\x9ejudecat\xc4\x83\xe2\x80\x9d (cod pentru \xe2\x80\x9eexecu\xc8\x9bie\xe2\x80\x9d), dar cu instruc\xc8\x9biuni stricte ca \xc8\x99i forma scris\xc4\x83, \xc8\x99i banda de telegraf s\xc4\x83-i fie aduse \xc3\xaenapoi imediat dup\xc4\x83 trimitere. La orele 8:00pm, Iurovski \xc8\x99i-a trimis \xc8\x99oferul s\xc4\x83 ia un camion pentru transportul cadavrelor, \xc8\x99i s\xc4\x83 aduc\xc4\x83 cu el \xc8\x99i suluri de p\xc3\xa2nz\xc4\x83 pentru a le \xc3\xaenf\xc4\x83\xc8\x99ura. Inten\xc8\x9bia era s\xc4\x83-l parcheze c\xc3\xa2t mai aproape de intrarea \xc3\xaen subsol, cu motorul pornit, ca s\xc4\x83 mascheze zgomotele \xc3\xaempu\xc8\x99c\xc4\x83turilor. Iurovski \xc8\x99i Pavel Medvedev au adunat 14 pistoale, respectiv 2 pistoale Browning, dou\xc4\x83 Colturi americane, dou\xc4\x83 7.65 Mauser, un Smith & Wesson \xc8\x99i \xc8\x99apte Naganturi belgiene. Nagantul func\xc8\x9biona cu praf de pu\xc8\x99c\xc4\x83 negru, vechi, care f\xc4\x83cea mult fum; praful de pu\xc8\x99c\xc4\x83 f\xc4\x83r\xc4\x83 fum era doar \xc3\xaen curs de intrare \xc3\xaen uz._NEWLINE__NEWLINE_\xc3\x8en biroul comandantului, Iurovski a atribuit fiec\xc4\x83rui asasin c\xc3\xa2te o victim\xc4\x83 \xc3\xaenainte s\xc4\x83 distribuie pistoalele. El a luat un Mauser \xc8\x99i un Colt \xc3\xaen timp ce Ermakov s-a \xc3\xaenarmat cu trei Naganturi, un Mauser \xc8\x99i o baionet\xc4\x83; el era singurul c\xc4\x83ruia i se atribuiser\xc4\x83 dou\xc4\x83 victime, Alexandra \xc8\x99i Botkin. El \xc8\x99i-a instruit oamenii s\xc4\x83 \xe2\x80\x9etrag\xc4\x83 direct \xc3\xaen inim\xc4\x83 pentru a evita o curgere prea mare de s\xc3\xa2nge \xc8\x99i ca s\xc4\x83 se termine repede\xe2\x80\x9d. Cel pu\xc8\x9bin doi le\xc8\x9bi, prizonierii de r\xc4\x83zboi austro-ungari pe nume Andras Verhas \xc8\x99i Adolf Lepa, el \xc3\xaensu\xc8\x99i \xc8\x99eful contingentului, au refuzat s\xc4\x83 \xc3\xaempu\xc8\x99te femeile. Iurovski i-a trimis pe am\xc3\xa2ndoi la Casa Popov pentru c\xc4\x83 au dat gre\xc8\x99 \xe2\x80\x9ela cel mai important moment al datoriei lor revolu\xc8\x9bionare\xe2\x80\x9d. Nici Iurovski \xc8\x99i nici vreun altul dintre uciga\xc8\x99i nu s-au g\xc3\xa2ndit mai bine la logistica distrugerii eficiente a unsprezece cadavre. El era sub presiunea asigur\xc4\x83rii c\xc4\x83 monarhi\xc8\x99tii care vor veni nu vor mai g\xc4\x83si r\xc4\x83m\xc4\x83\xc8\x99i\xc8\x9be pe care s\xc4\x83 le exploateze pentru a ralia sus\xc8\x9binere anticomunist\xc4\x83.\n_START_SECTION_\nExecu\xc8\x9bia\n_START_PARAGRAPH_\n\xc3\x8en timp ce Romanovii serveau cina pe 16 iulie, Iurovski a intrat \xc3\xaen camera de zi \xc8\x99i i-a informat c\xc4\x83 b\xc4\x83iatul de la buc\xc4\x83t\xc4\x83rie Leonid Sednev pleca s\xc4\x83 se \xc3\xaent\xc3\xa2lneasc\xc4\x83 cu unchiul lui, Ivan Sednev, care se \xc3\xaentorsese \xc3\xaen ora\xc8\x99 \xc8\x99i cerea s\xc4\x83-l vad\xc4\x83; Ivan fusese deja \xc3\xaempu\xc8\x99cat de c\xc4\x83tre CEKA. Familia s-a \xc3\xaentristat, deoarece Leonid era singurul tovar\xc4\x83\xc8\x99 de joac\xc4\x83 al lui Alexei \xc8\x99i era al cincilea membru al anturajului imperial care era \xc3\xaendep\xc4\x83rtat, dar au fost asigura\xc8\x9bi de c\xc4\x83tre Iurovski c\xc4\x83 el se va \xc3\xaentoarce \xc3\xaen cur\xc3\xa2nd. Alexandra nu avea \xc3\xaencredere \xc3\xaen el, scriind \xc3\xaen ultimul ei jurnal cu doar c\xc3\xa2teva ore \xc3\xaenainte de moarte c\xc4\x83 se \xc3\xaendoie\xc8\x99te c\xc4\x83 \xe2\x80\x9ee adev\xc4\x83rat \xc8\x99i \xc3\xael vom mai vedea pe b\xc4\x83iat \xc3\xaenapoi!\xe2\x80\x9d De fapt, Leonid a fost \xc8\x9binut \xc3\xaen Casa Popov \xc3\xaen acea noapte. Iurovski nu vedea niciun motiv s\xc4\x83-l omoare \xc8\x99i a vrut s\xc4\x83-l \xc3\xaendep\xc4\x83rteze \xc3\xaenainte de execu\xc8\x9bie._NEWLINE_Pe la miezul nop\xc8\x9bii de 17 iulie 1918, Iakiv Iurovski, comandantul Casei cu Destina\xc8\x9bie Special\xc4\x83, a ordonat medicului Romanovilor, dr. Eugene Botkin, s\xc4\x83 trezeasc\xc4\x83 familia care dormea \xc8\x99i s\xc4\x83 le cear\xc4\x83 s\xc4\x83 se \xc3\xaembrace, sub pretextul c\xc4\x83 familia va fi mutat\xc4\x83 \xc3\xaentr-o loca\xc8\x9bie sigur\xc4\x83 datorit\xc4\x83 haosului iminent din Ekaterinburg. Romanovii au fost du\xc8\x99i apoi \xc3\xaentr-o camer\xc4\x83 de 5 pe 6 metri de la demisol. Nicolae l-a \xc3\xaentrebat pe Iurovski dac\xc4\x83 ar putea aduce dou\xc4\x83 scaune, pe care s\xc4\x83 stea Alexei \xc8\x99i Alexandra. Asistentul lui Iurovski, Grigori Nikulin, a remarcat c\xc4\x83 \xe2\x80\x9emo\xc8\x99tenitorul dore\xc8\x99te s\xc4\x83 moar\xc4\x83 \xc3\xaentr-un scaun. Atunci, foarte bine, s\xc4\x83-l aib\xc4\x83.\xe2\x80\x9d Prizonierilor li s-a spus s\xc4\x83 a\xc8\x99tepte \xc3\xaen acea \xc3\xaenc\xc4\x83pere \xc3\xaen timp ce era adus camionul care urma s\xc4\x83-i transporte. C\xc3\xa2teva minute mai t\xc3\xa2rziu, a fost adus un pluton de execu\xc8\x9bie al poli\xc8\x9biei secrete \xc8\x99i Iurovski a citit cu voce tare ordinul primit de la Comitetului Executiv:_NEWLINE_\xe2\x80\x9eNikolai Alexandrovici, av\xc3\xa2nd \xc3\xaen vedere c\xc4\x83 rudele tale \xc3\xae\xc8\x99i continu\xc4\x83 atacurile asupra Rusiei Sovietice, Comitetul Executiv Ural a hot\xc4\x83r\xc3\xa2t s\xc4\x83 te execute.\xe2\x80\x9d_NEWLINE_Nicolae, cu fa\xc8\x9ba la familia lui, s-a \xc3\xaentors \xc8\x99i a spus \xe2\x80\x9eCe? Ce?\xe2\x80\x9d Iurovski a repetat rapid ordinul \xc8\x99i armele au fost ridicate. \xc3\x8emp\xc4\x83r\xc4\x83teasa \xc8\x99i marea duces\xc4\x83 Olga au \xc3\xaencercat s\xc4\x83 \xc3\xae\xc8\x99i fac\xc4\x83 cruce, dup\xc4\x83 cum \xc3\xae\xc8\x99i amintea un paznic, dar nu au mai apucat \xc3\xaen mijlocul focurilor de arm\xc4\x83. Iurovski \xc8\x99i-a ridicat pistolul Colt c\xc4\x83tre corpul lui Nicolae \xc8\x99i a tras; \xc3\xaen Nicolae au tras to\xc8\x9bi solda\xc8\x9bii aduna\xc8\x9bi, iar el a c\xc4\x83zut repede mort, str\xc4\x83puns de mai multe gloan\xc8\x9be. Piotr Ermakov, comisarul militar pentru Verh-Isetsk, beat, a \xc3\xaempu\xc8\x99cat-o mortal pe Alexandra \xc3\xaen cap. El a tras apoi \xc3\xaen Maria, care a fugit spre u\xc8\x99ile duble, nimerind-o \xc3\xaen coaps\xc4\x83. Restul c\xc4\x83l\xc4\x83ilor au tras haotic unii peste umerii celuilalt, p\xc3\xa2n\xc4\x83 c\xc3\xa2nd camera era at\xc3\xa2t de plin\xc4\x83 de fum \xc8\x99i praf c\xc4\x83 nimeni nu mai putea vedea nimic \xc3\xaen \xc3\xaentuneric \xc8\x99i nici nu se mai auzea vreun ordin din cauza zgomotului._NEWLINE_Alexei Kabanov, care a ie\xc8\x99it \xc3\xaen strad\xc4\x83 pentru a verifica nivelul de zgomot, a auzit tare \xc8\x99i clar c\xc3\xa2inii l\xc4\x83tr\xc3\xa2nd \xc3\xaen apartamentele Romanovilor \xc8\x99i sunetul focurilor de arm\xc4\x83, \xc3\xaen ciuda zgomotului motorului ma\xc8\x99inii Fiat. Kabanov s-a gr\xc4\x83bit apoi la parter \xc8\x99i le-a spus oamenilor s\xc4\x83 nu mai trag\xc4\x83 \xc8\x99i s\xc4\x83 ucid\xc4\x83 familia \xc8\x99i c\xc3\xa2inii cu paturile pu\xc8\x99tilor \xc8\x99i cu baionetele. \xc3\x8en c\xc3\xa2teva minute, Iurovski fost nevoit s\xc4\x83 opreasc\xc4\x83 tragerea din cauza fumului caustic de praf de pu\xc8\x99c\xc4\x83 ars, a prafului de tencuial\xc4\x83 din tavan st\xc3\xa2rnit de reverbera\xc8\x9bia gloan\xc8\x9belor, \xc8\x99i a focurilor de arm\xc4\x83 asurzitoare. C\xc3\xa2nd s-au oprit, s-au deschis u\xc8\x99ile s\xc4\x83 se \xc3\xaempr\xc4\x83\xc8\x99tie fumul. A\xc8\x99tept\xc3\xa2nd s\xc4\x83 se risipeasc\xc4\x83 fumul, uciga\xc8\x99ii auzeau gemete \xc3\xaen interiorul camerei. C\xc3\xa2nd s-a aerisit, a devenit evident c\xc4\x83, de\xc8\x99i mai mul\xc8\x9bi slujitori ai familiei fuseser\xc4\x83 uci\xc8\x99i, toa\xc8\x9bi copiii \xc8\x9barului erau \xc3\xaen via\xc8\x9b\xc4\x83 \xc8\x99i, \xc3\xaen plus, numai Maria era r\xc4\x83nit\xc4\x83._NEWLINE_\xc3\x8empu\xc8\x99c\xc4\x83turile fuseser\xc4\x83 auzite \xc3\xaen toate casele vecine \xc8\x99i mul\xc8\x9bi oameni se treziser\xc4\x83 din somn. C\xc4\x83l\xc4\x83ilor li s-a ordonat s\xc4\x83 continue cu baionetele, tehnic\xc4\x83 ce s-a dovedit ineficient\xc4\x83 \xc8\x99i a fost nevoie ca copiii s\xc4\x83 fie omor\xc3\xa2\xc8\x9bi cu alte \xc3\xaempu\xc8\x99c\xc4\x83turi, de data aceasta direct \xc3\xaen cap. \xc8\x9aareviciul a fost primul dintre copii care a fost executat. Lui Iurovski nu i-a venit s\xc4\x83 cread\xc4\x83 c\xc3\xa2nd Nikulin a tras o \xc3\xaentreag\xc4\x83 magazie de gloan\xc8\x9be din pistolul Browning \xc3\xaen Alexei, care \xc3\xaenc\xc4\x83 st\xc4\x83tea \xc3\xaenm\xc4\x83rmurit \xc3\xaen scaun; \xc8\x99i el avea bijuterii cusute \xc3\xaen lenjerie \xc8\x99i \xc3\xaen chipiu. Ermakov l-a \xc3\xaempu\xc8\x99cat \xc8\x99i l-a \xc3\xaenjunghiat \xc8\x99i, c\xc3\xa2nd a dat gre\xc8\x99, Iurovski l-a \xc3\xaempins la o parte \xc8\x99i l-a omor\xc3\xa2t el pe b\xc4\x83iat cu un glon\xc8\x9b \xc3\xaen cap. Ultimele care au murit au fost Tatiana, Anastasia \xc8\x99i Maria, care aveau peste 1,3 kilograme de diamante cusute \xc3\xaen haine, ceea ce le-a dat o oarecare protec\xc8\x9bie fa\xc8\x9b\xc4\x83 de gloan\xc8\x9be. \xc8\x98i ele au fost \xc3\xaens\xc4\x83 \xc3\xaenjunghiate cu baioneta. Olga a fost \xc8\x99i ea \xc3\xaempu\xc8\x99cat\xc4\x83 \xc3\xaen cap. Maria \xc8\x99i Anastasia se ghemuiser\xc4\x83 l\xc3\xa2ng\xc4\x83 un perete acoperindu-\xc8\x99i capetele \xc3\xaengrozite p\xc3\xa2n\xc4\x83 c\xc3\xa2nd au fost \xc8\x99i ele omor\xc3\xa2te. Iurovski \xc3\xaensu\xc8\x99i i-a omor\xc3\xa2t pe Tatiana \xc8\x99i pe Alexei. Tatiana a murit \xc3\xaen urma unui glon\xc8\x9b tras \xc3\xaen ceaf\xc4\x83. Alexei a fost \xc3\xaempu\xc8\x99cat de dou\xc4\x83 ori \xc3\xaen cap, chiar dup\xc4\x83 ureche. Anna Demidova, servitoarea Alexandrei, a supravie\xc8\x9buit tirului ini\xc8\x9bial, dar a fost rapid omor\xc3\xa2t\xc4\x83 cu baionetele \xc3\xaen timp ce \xc3\xaencerca s\xc4\x83 se apere cu o pern\xc4\x83 mic\xc4\x83 plin\xc4\x83 cu pietre pre\xc8\x9bioase. \xc3\x8en timp ce cadavrele erau a\xc8\x99ezate pe t\xc4\x83rgi, una dintre fete a \xc8\x9bipat \xc8\x99i \xc8\x99i-a acoperit fa\xc8\x9ba cu bra\xc8\x9bul. Ermakov a apucat pu\xc8\x99ca lui Alexandr Strekotin \xc8\x99i a \xc3\xaenjunghiat-o \xc3\xaen piept cu baioneta, dar dup\xc4\x83 ce baioneta nu a p\xc4\x83truns, \xc8\x99i-a scos revolverul \xc8\x99i a \xc3\xaempu\xc8\x99cat-o \xc3\xaen cap._NEWLINE_\xc3\x8en timp ce Iurovski verifica pulsul victimelor, Ermakov umbla prin camer\xc4\x83, \xc3\xaenjunghia trupurile cu baioneta. Execu\xc8\x9bia a durat aproximativ 20 de minute, Iurovski recunosc\xc3\xa2nd mai t\xc3\xa2rziu \xe2\x80\x9eslaba st\xc4\x83p\xc3\xa2nire a armei inevitabilele emo\xc8\x9bii\xe2\x80\x9d ale lui Nikulin. Anchetele ulterioare au calculat c\xc4\x83 s-ar putea s\xc4\x83 se fi tras 70 de gloan\xc8\x9be, aproximativ \xc8\x99apte gloan\xc8\x9be de fiecare tr\xc4\x83g\xc4\x83tor, dintre care 57 au fost g\xc4\x83site \xc3\xaen demisol \xc8\x99i \xc3\xaen toate cele trei morminte ulterioare. Unii dintre brancardierii lui Pavel Medvedev au \xc3\xaenceput s\xc4\x83 caute obiecte de valoare asupra trupurilor. Iurovski a v\xc4\x83zut acest lucru \xc8\x99i le-a cerut s\xc4\x83 predea toate obiectele furate, altfel vor fi \xc3\xaempu\xc8\x99ca\xc8\x9bi. Tentativa de jaf, \xc3\xaempreun\xc4\x83 cu incompeten\xc8\x9ba lui Ermakov, \xc8\x99i faptul c\xc4\x83 era beat, l-au convins pe Iurovski s\xc4\x83 supravegheze el \xc3\xaensu\xc8\x99i \xc3\xaenhumarea cadavrelor. Numai spanielul lui Alexei, Bucuria, a supravie\xc8\x9buit \xc8\x99i a fost salvat de c\xc4\x83tre un ofi\xc8\x9ber britanic al For\xc8\x9bei Aliate de Interven\xc8\x9bie, tr\xc4\x83indu-\xc8\x99i ultimele zile \xc3\xaen Windsor, Berkshire._NEWLINE__NEWLINE_Alexandr Beloborodov a trimis o telegram\xc4\x83 codat\xc4\x83 secretarului lui Lenin, Nikolai Gorbunov. Aceasta a fost g\xc4\x83sit de anchetatorul Nikolai Sokolov al albilor \xc8\x99i textul ei era:_NEWLINE_\xe2\x80\x9eInforma\xc8\x9bi-l pe Sverdlov c\xc4\x83 toat\xc4\x83 familia a \xc3\xaemp\xc4\x83rt\xc4\x83\xc8\x99it soarta capului ei. Oficial, familia va muri la evacuare.\xe2\x80\x9d_NEWLINE_Alexandr Lisi\xc8\x9b\xc3\xaen de la Ceka, un martor esen\xc8\x9bial \xc3\xaen numele Moscovei, a fost desemnat s\xc4\x83-i trimit\xc4\x83 imediat lui Sverdlov dup\xc4\x83 execu\xc8\x9bie jurnalele \xc8\x99i scrisorile cu valoare politic\xc4\x83 ale lui Nicolae \xc8\x99i ale Alexandrei, care aveau s\xc4\x83 fie publicate \xc3\xaen Rusia c\xc3\xa2t mai cur\xc3\xa2nd posibil. Beloborodov \xc8\x99i Nikulin au supervizat jefuirea apartamentelor Romanovilor, sechestr\xc3\xa2nd toate obiecte personale ale familiei, cele mai valoroase fiind \xc3\xaengr\xc4\x83m\xc4\x83dite \xc3\xaen biroul lui Iurovski, \xc3\xaen timp ce lucrurile considerate neimportante \xc8\x99i f\xc4\x83r\xc4\x83 valoare au fost \xc3\xaendesate \xc3\xaen sobe \xc8\x99i arse. Totul a fost ambalat \xc3\xaen cuferele Romanovilor pentru a fi expediate la Moscova sub escorta comisarilor. La 19 iulie, bol\xc8\x99evicii au na\xc8\x9bionalizat toate propriet\xc4\x83\xc8\x9bile confiscate de la Romanovi, \xc8\x99i \xc3\xaen aceea\xc8\x99i zi Sverdlov a anun\xc8\x9bat Consiliul Comisarilor Poporului de execu\xc8\x9bia \xc8\x9barului.\n_START_SECTION_\n\xc3\x8enhumarea r\xc4\x83m\xc4\x83\xc8\x99i\xc8\x9belor\n_START_PARAGRAPH_\nTrupurile Romanovilor \xc8\x99i ale servitorilor lor au fost \xc3\xaenc\xc4\x83rcate \xc3\xaentr-un camion Fiat echipat cu motor de 60 CP, cu o zon\xc4\x83 de marf\xc4\x83 de 6 \xc3\x97 10 metri. Puternic \xc3\xaenc\xc4\x83rcat, vehiculul a tras din greu cale de cincisprezece kilometri pe un drum desfundat pentru a ajunge la p\xc4\x83durea Kopteaki. Iurovski a fost furios c\xc3\xa2nd a descoperit c\xc4\x83 Ermakov cel beat adusese o singur\xc4\x83 cazma pentru \xc3\xaenmorm\xc3\xa2ntare. Dup\xc4\x83 \xc3\xaenc\xc4\x83 aproape un kilometru, l\xc3\xa2ng\xc4\x83 trecere nr. 185 de pe linia care deservea uzinele Verh-Ise\xc8\x9bk 25 de oameni care lucrau pentru Ermakov a\xc8\x99teptau cu cai \xc8\x99i c\xc4\x83ru\xc8\x9be u\xc8\x99oare. Ace\xc8\x99tia erau to\xc8\x9bi be\xc8\x9bi \xc8\x99i au fost indigna\xc8\x9bi c\xc4\x83 prizonierii nu le-au fost adu\xc8\x99i \xc3\xaen via\xc8\x9b\xc4\x83. Ei se a\xc8\x99teptau s\xc4\x83 fac\xc4\x83 parte dintr-o gloat\xc4\x83 care s\xc4\x83-i lin\xc8\x99eze \xc8\x99i sperau s\xc4\x83 aib\xc4\x83 ocazia s\xc4\x83 violeze femeile \xc3\xaenainte de a le ucide. Lui Iurovski i-a fost greu s\xc4\x83 p\xc4\x83streze controlul situa\xc8\x9biei, conving\xc3\xa2ndu-i \xc3\xaen cele din urm\xc4\x83 pe oamenii lui Ermakov s\xc4\x83 mute unele dintre cadavre din camion \xc3\xaen c\xc4\x83ru\xc8\x9be. C\xc3\xa2\xc8\x9biva dintre oamenii lui Ermakov au pip\xc4\x83it cadavrele femeilor c\xc4\x83ut\xc3\xa2nd diamante ascunse \xc3\xaen lenjeria intim\xc4\x83, \xc8\x99i doi dintre ei i-au ridicat fusta Alexandrei \xc8\x99i i-au pip\xc4\x83it organele genitale. Iurovski le-a ordonat s\xc4\x83 se retrag\xc4\x83 sub amenin\xc8\x9barea armei, izgonindu-i pe cei doi care pip\xc4\x83iser\xc4\x83 cadavrul \xc8\x9barinei \xc8\x99i pe oricare al\xc8\x9bii pe care \xc3\xaei vedea c\xc4\x83 fur\xc4\x83. Unul dintre oameni a r\xc3\xa2njit, spun\xc3\xa2nd c\xc4\x83 poate \xe2\x80\x9emuri \xc3\xaen pace\xe2\x80\x9d, dup\xc4\x83 ce a atins \xe2\x80\x9epizda regal\xc4\x83\xe2\x80\x9d._NEWLINE_Camionul s-a \xc3\xaempotmolit \xc3\xaentr-o zon\xc4\x83 de teren ml\xc4\x83\xc8\x99tinos de l\xc3\xa2ng\xc4\x83 calea ferat\xc4\x83 Gorno-Uralsk, unde toate cadavrele au fost desc\xc4\x83rcate \xc3\xaen c\xc4\x83ru\xc8\x9be \xc8\x99i duse la locul de \xc3\xaenmorm\xc3\xa2ntare. R\xc4\x83s\xc4\x83rise soarele c\xc3\xa2nd c\xc4\x83ru\xc8\x9ba\xc8\x99ii au ajuns undeva de unde puteau vedea mina dezafectat\xc4\x83, un mare lumini\xc8\x99 \xc3\xaentr-un loc numit \xe2\x80\x9ePatru Fra\xc8\x9bi\xe2\x80\x9d. Oamenii lui Iurovski au m\xc3\xa2ncat \xc3\xaent\xc3\xa2i ou\xc4\x83le fierte tari date de c\xc4\x83lug\xc4\x83ri\xc8\x9bele locale pentru familia imperial\xc4\x83, \xc3\xaen timp ce restul oamenilor lui Ermakov au fost trimi\xc8\x99i \xc3\xaenapoi \xc3\xaen ora\xc8\x99 \xc3\xaentruc\xc3\xa2t Iurovski nu avea \xc3\xaencredere \xc3\xaen ei \xc8\x99i era nemul\xc8\x9bumit de starea lor de ebrietate._NEWLINE_Iurovski \xc8\x99i al\xc8\x9bi cinci b\xc4\x83rba\xc8\x9bi au \xc3\xaentins trupurile pe iarb\xc4\x83 \xc8\x99i le-au dezbr\xc4\x83cat, adun\xc3\xa2nd hainele \xc3\xaentr-o gr\xc4\x83mad\xc4\x83 \xc8\x99i arz\xc3\xa2ndu-le \xc3\xaen timp ce Iurovski f\xc4\x83cea un inventar al bijuteriilor. Numai lenjeria Mariei nu con\xc8\x9binea bijuterii, ceea ce pentru Iurovski a fost dovada c\xc4\x83 familia a \xc3\xaencetat s\xc4\x83 mai aib\xc4\x83 \xc3\xaencredere \xc3\xaen ea dup\xc4\x83 ce devenise prea prietenoas\xc4\x83 cu unul dintre gardieni \xc3\xaen mai. Dup\xc4\x83 ce cadavrele au fost \xe2\x80\x9ecomplet dezbr\xc4\x83cate\xe2\x80\x9d, au fost aruncate \xc3\xaentr-un pu\xc8\x9b de min\xc4\x83 \xc8\x99i stropite cu acid sulfuric pentru ale desfigura pentru a nu mai putea fi recunoscute. Abia atunci Iurovski \xc8\x99i-a dat seama c\xc4\x83 groapa avea mai pu\xc8\x9bin de 3 metri ad\xc3\xa2ncime \xc8\x99i cadavrele nu se scufundau \xc3\xaen noroiul de pe fund a\xc8\x99a cum se a\xc8\x99tepta. El a \xc3\xaencercat f\xc4\x83r\xc4\x83 succes s\xc4\x83 pr\xc4\x83bu\xc8\x99easc\xc4\x83 mina cu grenade de m\xc3\xa2n\xc4\x83, dup\xc4\x83 care oamenii lui au acoperit-o cu p\xc4\x83m\xc3\xa2nt moale \xc8\x99i crengi. Iurovski a l\xc4\x83sat trei oameni s\xc4\x83 p\xc4\x83zeasc\xc4\x83 locul \xc3\xaen timp ce el s-a \xc3\xaentors la Ekaterinburg cu un sac plin de 8\xc2\xa0kg de diamante, s\xc4\x83 le raporteze lui Beloborodov \xc8\x99i Golo\xc8\x99ciokin. S-a luat hot\xc4\x83r\xc3\xa2rea c\xc4\x83 groapa este prea mic\xc4\x83._NEWLINE_Serghei Ciu\xc8\x9bkaev din sovietul local i-a spus lui Iurovski de ni\xc8\x99te mine de cupru ceva mai ad\xc3\xa2nci aflate la vest de Ekaterinburg, \xc3\xaentr-o zon\xc4\x83 mai izolat\xc4\x83 \xc8\x99i ml\xc4\x83\xc8\x99tinoas\xc4\x83, unde un morm\xc3\xa2nt era mai pu\xc8\x9bin susceptibil a fi descoperit. El a inspectat loculul \xc3\xaen seara zilei de 17 iulie \xc8\x99i a raportat \xc3\xaenapoi la Ceka de la Hotelul Amerikanskaia. El a ordonat s\xc4\x83 se trimit\xc4\x83 mai multe camioane la Kopteaki \xc3\xaen timp ce lui Piotr Voikov i-a dat dispozi\xc8\x9bie s\xc4\x83 ia butoaie de petrol, kerosen \xc8\x99i acid sulfuric, \xc8\x99i multe lemne uscate. Iurovski a rechizi\xc8\x9bionat \xc8\x99i mai multe c\xc4\x83ru\xc8\x9be trase de cai pentru a fi utilizate la mutarea cadavrelor \xc3\xaen locul nou. Iurovski \xc8\x99i Golo\xc8\x99ciokin, \xc3\xaempreun\xc4\x83 cu mai mul\xc8\x9bi al\xc8\x9bi agen\xc8\x9bi Ceka, au revenit la mine pe la ora 4:00 \xc3\xaen diminea\xc8\x9ba zilei de 18 iulie. Cadavrele umede au fost scoase afar\xc4\x83, unul c\xc3\xa2te unul, folosind fr\xc3\xa2nghii legate de membrele lor, \xc8\x99i puse sub o prelat\xc4\x83. Iurovski, \xc3\xaengrijorat c\xc4\x83 nu va avea suficient timp pentru a avea cadavrele \xc3\xaen mina mai ad\xc3\xa2nc\xc4\x83, a ordonat oamenilor s\xc4\x83i s\xc4\x83 sape o alt\xc4\x83 groap\xc4\x83 pe loc, dar p\xc4\x83m\xc3\xa2ntul era prea tare. El a revenit la Hotelul Amerikanskaia s\xc4\x83 se sf\xc4\x83tuiasc\xc4\x83 cu Ceka. A rechizi\xc8\x9bionat un alt camion pe care l-a \xc3\xaenc\xc4\x83rcat cu blocuri de beton pe care s\xc4\x83 le prind\xc4\x83 de cadavre \xc3\xaenainte de a le scufunda \xc3\xaen noua min\xc4\x83. Un al doilea camion a dus un deta\xc8\x99ament de agen\xc8\x9bi Ceka care s\xc4\x83 ajute la mutarea cadavrelor. Iurovski a revenit \xc3\xaen p\xc4\x83dure pe la ora 10:00 \xc3\xaen seara de 18 iulie. Cadavrele au fost din nou \xc3\xaenc\xc4\x83rcate \xc3\xaen camionul Fiat, care fusese \xc3\xaentre timp scos din noroi.\n_START_SECTION_\nAncheta lui Sokolov\n_START_PARAGRAPH_\nDup\xc4\x83 ce Ekaterinburgul a c\xc4\x83zut \xc3\xaen m\xc3\xa2inile Armatei Albe anticomuniste la 25 iulie, amiralul Alexandr Kolceak a \xc3\xaenfiin\xc8\x9bat la sf\xc3\xa2r\xc8\x99itul acelei luni Comisia Sokolov pentru a ancheta crimele. Nikolai Sokolov, anchetator legal al Tribunalului Regional Omsk, a interogat mai mul\xc8\x9bi membri ai anturajului Romanovilor \xc3\xaen februarie 1919, \xc3\xaen special pe Pierre Gilliard, Alexandra Tegleva \xc8\x99i Sydney Gibbes._NEWLINE_Sokolov a descoperit un num\xc4\x83r mare de obiecte personale \xc8\x99i de valoare ale Romanovilor care fuseser\xc4\x83 omise de Iurovski \xc8\x99i oamenii lui, \xc3\xaen interiorul \xc8\x99i \xc3\xaen jurul pu\xc8\x9bului minei \xc3\xaen care au fost aruncate cadavrele. Printre acestea se num\xc4\x83rau fragmente dezmembrate \xc8\x99i arse de os, gr\xc4\x83sime \xc3\xaent\xc4\x83rit\xc4\x83, Proteza dentar\xc4\x83 superioar\xc4\x83 \xc8\x99i ochelarii doctorului Botkin, \xc8\x99ireturi de corset, insigne \xc8\x99i catarame, \xc3\xaenc\xc4\x83l\xc8\x9b\xc4\x83minte, chei, perle \xc8\x99i diamante, c\xc3\xa2teva cartu\xc8\x99e \xc8\x99i o parte dintr-un deget t\xc4\x83iat al unei femei. \xc3\x8en groap\xc4\x83 s-a g\xc4\x83sit doar cadavrul c\xc3\xa2inelui rasa spaniel King Charles al Anastasiei, Jimmy. Pu\xc8\x9bul pu\xc8\x9bin ad\xc3\xa2nc nu a prezentat nicio urm\xc4\x83 de \xc3\xaembr\xc4\x83c\xc4\x83minte, ceea ce era consistent cu relatarea lui Iurovski c\xc4\x83 toate hainele victimelor au fost arse \xc3\xaenainte ca trupurile s\xc4\x83 fie aruncate \xc3\xaen pu\xc8\x9b. Sokolov nu a reu\xc8\x99it p\xc3\xa2n\xc4\x83 la urm\xc4\x83 s\xc4\x83 g\xc4\x83seasc\xc4\x83 morm\xc3\xa2ntul ascuns de pe Drumul Kopteaki, fotografiind locul doar pentru a proba unde s-a \xc3\xaempotmolit camionul Fiat \xc3\xaen diminea\xc8\x9ba de 19 iulie. \xc3\x8entoarcerea iminent\xc4\x83 a for\xc8\x9belor bol\xc8\x99evice \xc3\xaen iulie 1919 l-a obligat s\xc4\x83 evacueze, lu\xc3\xa2nd cu el cutia con\xc8\x9bin\xc3\xa2nd resturile recuperate. Sokolov a acumulat numeroase dovezi fotografice \xc8\x99i relat\xc4\x83ri ale martorilor oculari c\xc3\xa2t s\xc4\x83 umple opt volume. A murit de infarct \xc3\xaen Fran\xc8\x9ba \xc3\xaen 1924 \xc3\xaenainte de a-\xc8\x99i definitiva ancheta. Cutia a r\xc4\x83mas p\xc4\x83strat\xc4\x83 \xc3\xaen biserica ortodox\xc4\x83 rus\xc4\x83 \xe2\x80\x9eSf\xc3\xa2ntul Iob\xe2\x80\x9d din Uccle, Bruxelles._NEWLINE_Raportul lui preliminar a fost publicat \xc3\xaentr-o carte \xc3\xaen acela\xc8\x99i an \xc3\xaen francez\xc4\x83 \xc8\x99i apoi \xc3\xaen rus\xc4\x83, \xc8\x99i a fost singura explica\xc8\x9bie istoric\xc4\x83 acceptat\xc4\x83 despre moartea \xc8\x9barului timp de 65 de ani p\xc3\xa2n\xc4\x83 \xc3\xaen 1989. El a concluzionat eronat c\xc4\x83 prizonierii au murit imediat \xc3\xaen urma \xc3\xaempu\xc8\x99c\xc4\x83rii, cu excep\xc8\x9bia lui Alexei \xc8\x99i a Anastasiei, care au fost \xc3\xaempu\xc8\x99ca\xc8\x9bi \xc8\x99i \xc3\xaenjunghia\xc8\x9bi, \xc8\x99i c\xc4\x83 cadavrele au fost distruse prin incinerarea pe un rug imens. Publicarea \xc8\x99i acceptarea pe plan mondial a rezultatelor anchetei i-a determinat pe sovietici s\xc4\x83 emit\xc4\x83 \xc3\xaen 1926 un manual aprobat de guvern care plagia \xc3\xaen mare parte lucrarea lui Sokolov, recunosc\xc3\xa2nd c\xc4\x83 \xc8\x9barina \xc8\x99i copiii ei fuseser\xc4\x83 uci\xc8\x99i odat\xc4\x83 cu \xc8\x9barul. \xc3\x8en 1938, Iosif Stalin a interzis orice discu\xc8\x9bie despre uciderea Romanovilor. Raportul lui Sokolov a fost \xc8\x99i el interzis. Biroul Politic al lui Leonid Brejnev a declarat Casa Ipatiev de \xe2\x80\x9einsuficient\xc4\x83 importan\xc8\x9b\xc4\x83 istoric\xc4\x83\xe2\x80\x9d \xc8\x99i \xc8\x99eful KGB Iuri Andropov a demolat-o \xc3\xaen septembrie 1977, cu mai pu\xc8\x9bin de un an \xc3\xaenainte de a se \xc3\xaemplini \xc8\x99aizeci de ani de la crim\xc4\x83. El\xc8\x9bin scria \xc3\xaen memoriile lui c\xc4\x83 \xe2\x80\x9emai devreme sau mai t\xc3\xa2rziu, ne va fi ru\xc8\x99ine de acest barbarism\xe2\x80\x9d. Distrugerea casei nu a oprit pelerinii \xc8\x99i monarhi\xc8\x99tii de la a veni \xc3\xaen vizit\xc4\x83._NEWLINE_Detectivul amator local Alexandr Avdonin \xc8\x99i cineastul Gheli Reabov au localizat morm\xc3\xa2ntul improvizat la 30-31 mai 1979, dup\xc4\x83 ani de zile \xc3\xaen care au adunat pe furi\xc8\x99 dovezi \xc8\x99i au studiat probele primare. Ei au scos din morm\xc3\xa2nt trei cranii, dar, dup\xc4\x83 ce nu au reu\xc8\x99it s\xc4\x83 g\xc4\x83seasc\xc4\x83 un specialist sau un laborator care s\xc4\x83-i ajute s\xc4\x83 le examineze, \xc3\xaengrijora\xc8\x9bi de consecin\xc8\x9bele pe care le-ar putea avea g\xc4\x83sirea morm\xc3\xa2ntului, Avdonin \xc8\x99i Reabov le-au \xc3\xaengropat la loc \xc3\xaen vara lui 1980. Pre\xc8\x99edin\xc8\x9bia lui Mihail Gorbaciov a adus cu ea epoca de glasnost (\xe2\x80\x9edeschidere\xe2\x80\x9d) \xc8\x99i perestroika (\xe2\x80\x9ereform\xc4\x83\xe2\x80\x9d), ceea ce l-a f\xc4\x83cut pe Reabov s\xc4\x83 dezv\xc4\x83luie morm\xc3\xa2ntul Romanovilor ziarului The Moscow News la 10 aprilie 1989, spre groaza lui Avdonin. R\xc4\x83m\xc4\x83\xc8\x99i\xc8\x9bele au fost exhumate \xc3\xaen 1991 de oficiali sovietici \xc3\xaentr-o \xe2\x80\x9eexhumare oficial\xc4\x83\xe2\x80\x9d f\xc4\x83cut\xc4\x83 \xc3\xaen grab\xc4\x83 \xc8\x99i care a deteriorat situl, distrug\xc3\xa2nd dovezi valoroase. \xc3\x8entruc\xc3\xa2t cadavrele nu aveau haine \xc8\x99i distrugerea r\xc4\x83m\xc4\x83\xc8\x99i\xc8\x9belor fusese puternic\xc4\x83, au persistat controverse pe tema dac\xc4\x83 scheletul identificat \xc8\x99i \xc3\xaenmorm\xc3\xa2ntat la Sankt Petersburg ca fiind al Anastasiei nu este cumva de fapt al Mariei. Au existat considerabile disensiuni \xc3\xaen s\xc3\xa2nul Bisericii Ortodoxe Ruse chiar \xc8\x99i pe tema dac\xc4\x83 oasele descoperite \xc3\xaen p\xc4\x83dure sunt ale Romanovilor. Sf\xc3\xa2ntul Sinod s-a opus deciziei guvernului din februarie 1998 de a \xc3\xaenmorm\xc3\xa2nta r\xc4\x83m\xc4\x83\xc8\x99i\xc8\x9bele \xc3\xaen Fort\xc4\x83rea\xc8\x9ba Petru \xc8\x99i Pavel, prefer\xc3\xa2nd un morm\xc3\xa2nt \xe2\x80\x9esimbolic\xe2\x80\x9d p\xc3\xa2n\xc4\x83 la rezolvarea autenticit\xc4\x83\xc8\x9bii lor. Ca urmare, la re\xc3\xaenhumarea lor din iulie 1998, preotul care a \xc8\x9binut slujba i-a numit doar \xe2\x80\x9ecre\xc8\x99tini, victime ale Revolu\xc8\x9biei\xe2\x80\x9d._NEWLINE_La 29 iulie 2007, un alt grup de entuzia\xc8\x99ti locali amatori a g\xc4\x83sit groapa mai mic\xc4\x83 \xc3\xaen care se aflau r\xc4\x83m\xc4\x83\xc8\x99i\xc8\x9bele lui Alexei \xc8\x99i ale surorii lui, localizate la dou\xc4\x83 mici locuri de ardere nu departe de morm\xc3\xa2ntul principal de pe Drumul Koptyaki. De\xc8\x99i anchetatorii criminali\xc8\x99ti \xc8\x99i geneticienii le-au identificat ca fiind ale lui Alexei \xc8\x99i Mariei, scheletele r\xc4\x83m\xc3\xa2n stocate \xc3\xaen arhivele statului \xc3\xaen a\xc8\x99teptarea unei hot\xc4\x83r\xc3\xa2ri a bisericii, care a cerut o examinare mai \xe2\x80\x9eriguroas\xc4\x83 \xc8\x99i detaliat\xc4\x83\xe2\x80\x9d.\n_START_SECTION_\nC\xc4\x83l\xc4\x83ii\n_START_PARAGRAPH_\nIvan Plotnikov, profesor de istorie la Universitatea de Stat a Uralilor \xe2\x80\x9eMaxim Gorki\xe2\x80\x9d, a stabilit identitatea c\xc4\x83l\xc4\x83ilor: Iakov Iurovski, Grigori P. Nikulin, Mihail A. Medvedev (Kudrin), Piotr Ermakov, Stepan Vaganov, Alexei G. Kabanov (fost soldat \xc3\xaen G\xc4\x83rzile Imperiale \xc8\x99i cekist \xc3\xaens\xc4\x83rcinat cu mitraliera din pod), Pavel Medvedev, V. N. Netrebin, \xc8\x99i I. M. \xc8\x9aelms. Filipp Golo\xc8\x99ciokin, un apropiat al lui Iakov Sverdlov, comisar militar al Uralispolkomului din Ekaterinburg, nu a participat \xc3\xaens\xc4\x83 efectiv, \xc8\x99i doi sau trei paznici au refuzat s\xc4\x83 participe. Piotr Voikov a primit \xc3\xaens\xc4\x83rcinarea de a aranja distrugerea r\xc4\x83m\xc4\x83\xc8\x99i\xc8\x9belor, ob\xc8\x9bin\xc3\xa2nd 570 de litri de benzin\xc4\x83 \xc8\x99i 180 de kilograme de acid sulfuric, ultimul de la farmacia din Ekaterinburg. A fost martor, dar apoi a sus\xc8\x9binut c\xc4\x83 a luat parte la omoruri, fur\xc3\xa2nd obiecte de la una din marile ducese moarte. Dup\xc4\x83 omoruri, el avea s\xc4\x83 declare c\xc4\x83 \xe2\x80\x9eLumea nu o s\xc4\x83 \xc8\x99tie niciodat\xc4\x83 ce am f\xc4\x83cut cu ei\xe2\x80\x9d. Voikov a fost ambasador sovietic \xc3\xaen Polonia \xc3\xaen 1924, unde a fost asasinat de un monarhist rus \xc3\xaen iulie 1927._NEWLINE_Cei mai mul\xc8\x9bi dintre participan\xc8\x9bii direc\xc8\x9bi la uciderea familiei imperiale au supravie\xc8\x9buit lunilor de imediat dup\xc4\x83 crim\xc4\x83. Printre cei care au murit la scurt timp s-a num\xc4\x83rat Stepan Vaganov, apropiatul lui Ermakov, atacat \xc8\x99i omor\xc3\xa2t de \xc8\x9b\xc4\x83rani la sf\xc3\xa2r\xc8\x99itul lui 1918 pentru participarea la acte de represiune brutal\xc4\x83 din partea Cek\xc4\x83i. Pavel Medvedev, \xc8\x99eful g\xc4\x83rzii Casei Ipatiev \xc8\x99i una dintre figurile-cheie ale execu\xc8\x9biei, a fost capturat de Armata Alb\xc4\x83 la Perm \xc3\xaen februarie 1919. La interogatoriu, el a negat participarea la crime, \xc8\x99i a murit \xc3\xaen \xc3\xaenchisoare de tifos. Alexandr Beloborodov \xc8\x99i adjunctul s\xc4\x83u Boris Didkovski au fost omor\xc3\xa2\xc8\x9bi \xc3\xaen 1938 \xc3\xaen timpul Marii Epur\xc4\x83ri. Filipp Golo\xc8\x99ciokin a fost \xc3\xaempu\xc8\x99cat \xc3\xaen octombrie 1941 \xc3\xaentr-o \xc3\xaenchisoare NKVD \xc8\x99i \xc3\xaengropat \xc3\xaentr-un morm\xc3\xa2nt nemarcat._NEWLINE_La trei zile dup\xc4\x83 execu\xc8\x9bie, Iurovski i-a raportat personal lui Lenin evenimentele din acea noapte \xc8\x99i a fost r\xc4\x83spl\xc4\x83tit cu o numire \xc3\xaen Ceka Moscovei. El a de\xc8\x9binut o succesiune de posturi importante \xc3\xaen economie \xc8\x99i \xc3\xaen partid, murind la Spitalul Kremlinului \xc3\xaen 1938 la 60 de ani. \xc3\x8enainte de a muri, el a donat pistoalele folosite la execu\xc8\x9bie Muzeului Revolu\xc8\x9biei din Moscova, \xc8\x99i a l\xc4\x83sat \xc3\xaen urm\xc4\x83 trei relat\xc4\x83ri valoroase, de\xc8\x99i contradictorii, ale evenimentelor. Iurovski nu \xc8\x99i-a exprimat niciodat\xc4\x83 vreo remu\xc8\x99care pentru faptele sale. \xc3\x8en schimb, \xc3\xaentr-o ultim\xc4\x83 scrisoare l\xc4\x83sat\xc4\x83 copiilor s\xc4\x83i pu\xc8\x9bin \xc3\xaenainte de a muri, el se m\xc3\xa2ndrea cu cariera lui revolu\xc8\x9bionar\xc4\x83 \xc8\x99i cum \xe2\x80\x9efurtuna din Octombrie\xe2\x80\x9d \xc3\xae\xc8\x99i \xe2\x80\x9e\xc3\xaentorsese chipul cel mai luminos\xe2\x80\x9d c\xc4\x83tre el, f\xc4\x83c\xc3\xa2ndu-l \xe2\x80\x9ecel mai fericit dintre muritori\xe2\x80\x9d. El \xc8\x99i adjunctul lui, Nikulin, care a murit \xc3\xaen 1964, sunt \xc3\xaengropa\xc8\x9bi \xc3\xaen Cimitirul Novodevici din Moscova. Fiul lui, Alexandr Iurvoski, a predat voluntar memoriile tat\xc4\x83lui s\xc4\x83u detectivilor amatori Avdonin \xc8\x99i Reabov \xc3\xaen 1978._NEWLINE_Lenin considera familia Romanov un \xe2\x80\x9ejeg monarhist, o ru\xc8\x99ine de 300 de ani\xe2\x80\x9d, \xc8\x99i la Nicolae al II-lea se referea \xc3\xaen conversa\xc8\x9bii \xc8\x99i \xc3\xaen scrieri ca la \xe2\x80\x9ecel mai aprig du\xc8\x99man al poporului rus, un c\xc4\x83l\xc4\x83u s\xc3\xa2ngeros, un jandarm asiatic\xe2\x80\x9d \xc8\x99i \xe2\x80\x9et\xc3\xa2lhar \xc3\xaencoronat\xe2\x80\x9d. Documentele care s\xc4\x83 ateste lan\xc8\x9bul de comand\xc4\x83 \xc8\x99i responsabilitatea final\xc4\x83 pentru soarta Romanovilor p\xc3\xa2n\xc4\x83 la Lenin fie nu s-au \xc3\xaentocmit de la \xc3\xaenceput, fie au fost ascunse cu grij\xc4\x83. Lenin a operat cu o precau\xc8\x9bie extrem\xc4\x83, metoda lui preferat\xc4\x83 fiind emiterea de instruc\xc8\x9biuni prin telegrame cifrate, insist\xc3\xa2nd ca originalul \xc8\x99i chiar \xc8\x99i banda de telegraf pe care a fost trimis\xc4\x83 s\xc4\x83 fie distruse. Documentele descoperite \xc3\xaen Arhiva nr. 2 (Lenin), Arhiva nr. 86 (Sverdlov), precum \xc8\x99i \xc3\xaen arhivele Consiliului Comisarilor Poporului \xc8\x99i ale Comitetului Central Executiv dezv\xc4\x83luie c\xc4\x83 o serie de \xe2\x80\x9ecurieri\xe2\x80\x9d de partid erau desemna\xc8\x9bi regulat s\xc4\x83 transmit\xc4\x83 instruc\xc8\x9biunile lui, fie prin note confiden\xc8\x9biale, fie prin directive anonime \xc3\xaen numele colectiv al Consiliului Comisarilor Poporului. \xc3\x8en toate aceste hot\xc4\x83r\xc3\xa2ri, Lenin insista regulat s\xc4\x83 nu se p\xc4\x83streze nicio dovad\xc4\x83 scris\xc4\x83. Cele 55 de volume ale Operelor alese ale lui Lenin, precum \xc8\x99i memoriile celor care au luat parte direct la crime au fost cenzurate cu scrupulozitate, cu accent pe rolurile lui Sverdlov \xc8\x99i Golo\xc8\x99ciokin._NEWLINE_Lenin \xc8\x99tia \xc3\xaens\xc4\x83 de hot\xc4\x83r\xc3\xa2rea lui Vasili Iakovlev de a-i duce pe Nicolae, Alexandra \xc8\x99i Maria mai departe, la Omsk \xc3\xaen loc de Ekaterinburg \xc3\xaen aprilie 1918, deoarece acesta era \xc3\xaengrijorat de comportamentul extrem de amenin\xc8\x9b\xc4\x83tor al Sovietelor Uralilor de la Tobolsk \xc8\x99i de pe Calea Ferat\xc4\x83 Transsiberian\xc4\x83. Cronica Biografic\xc4\x83 a vie\xc8\x9bii politice a lui Lenin confirm\xc4\x83 c\xc4\x83 mai \xc3\xaent\xc3\xa2i Lenin (\xc3\xaentre 18:00 \xc8\x99i 19:00) \xc8\x99i apoi Lenin \xc8\x99i Sverdlov \xc3\xaempreun\xc4\x83 (\xc3\xaentre 21:30 \xc8\x99i 23:50) au avut contacte telegrafice directe cu Sovietele Uralilor pe tema schimb\xc4\x83rii rutei lui Iakovlev. \xc3\x8en ciuda cererii lui Iakovlev de a duce familia mai departe \xc3\xaen mai \xc3\xaendep\xc4\x83rtatul raion Simski Gorni din gubernia Ufa (unde se puteau ascunde \xc3\xaen mun\xc8\x9bi), cerere \xc3\xaen care el avertiza c\xc4\x83 \xe2\x80\x9ebagajul\xe2\x80\x9d ar putea fi distrus dac\xc4\x83 va fi dat pe m\xc3\xa2na Sovietelor Uralilor, Lenin \xc8\x99i Sverdlov au insistat s\xc4\x83 fie adu\xc8\x99i la Ekaterinburg. Lenin a salutat \xc8\x99i vestea mor\xc8\x9bii marii ducese Elisabeta, care a fost omor\xc3\xa2t\xc4\x83 la Alapaevsk \xc3\xaempreun\xc4\x83 cu al\xc8\x9bi cinci Romanovi la 18 iulie 1918, remarc\xc3\xa2nd c\xc4\x83 \xe2\x80\x9evirtutea cu coroan\xc4\x83 pe cap este un du\xc8\x99man \xc8\x99i mai mare al revolu\xc8\x9biei mondiale dec\xc3\xa2t o sut\xc4\x83 de \xc8\x9bari tirani\xe2\x80\x9d._NEWLINE_Istoriografia sovietic\xc4\x83 l-a prezentat pe Nicolae ca pe un conduc\xc4\x83tor slab \xc8\x99i incompetent, ale c\xc4\x83rui hot\xc4\x83r\xc3\xa2ri au dus la \xc3\xaenfr\xc3\xa2ngeri militare \xc8\x99i la moartea a milioane de supu\xc8\x99i, \xc3\xaen timp ce reputa\xc8\x9bia lui Lenin a fost ap\xc4\x83rat\xc4\x83 cu orice pre\xc8\x9b, asigur\xc3\xa2ndu-se c\xc4\x83 nu se afl\xc4\x83 nimic care s\xc4\x83-i discrediteze memoria; responsibilitata pentru \xe2\x80\x9elichidarea\xe2\x80\x9d familiei Romanov a fost pus\xc4\x83 pe umerii Sovietelor Uralilor \xc8\x99i Cek\xc4\x83i din Ekaterinburg.\n_START_SECTION_\nUrm\xc4\x83ri\n_START_PARAGRAPH_\n\xc3\x8en diminea\xc8\x9ba urm\xc4\x83toare, c\xc3\xa2nd \xc3\xaen Ekaterinburg s-au r\xc4\x83sp\xc3\xa2ndit zvonurile despre locul \xc3\xaenhum\xc4\x83rii, Iurovski a scos cadavrele \xc8\x99i le-a ascuns \xc3\xaen alt\xc4\x83 parte (56\xc2\xb056\xe2\x80\xb232\xe2\x80\xb3N 60\xc2\xb028\xe2\x80\xb224\xe2\x80\xb3E). C\xc3\xa2nd vehiculul care transporta cadavrele s-a stricat pe drum spre urm\xc4\x83torul loc ales, Iurovski a f\xc4\x83cut noi aranjamente, \xc8\x99i \xc3\xaengropat majoritatea cadavrelor acoperite cu acid \xc3\xaentr-o groap\xc4\x83 astupat\xc4\x83 \xc8\x99i ascuns\xc4\x83 cu moloz, acoperit\xc4\x83 cu traverse de cale ferat\xc4\x83 \xc8\x99i apoi p\xc4\x83m\xc3\xa2nt (56\xc2\xb054\xe2\x80\xb241\xe2\x80\xb3N 60\xc2\xb029\xe2\x80\xb244\xe2\x80\xb3E) pe Drumul Kopteaki, un drum de c\xc4\x83ru\xc8\x9be (ulterior abandonat) la 19\xc2\xa0km nord de Ekaterinburg._NEWLINE_\xc3\x8en dup\xc4\x83-amiaza zilei de 19 iulie, Filipp Golo\xc8\x99ciokin a anun\xc8\x9bat la Casa Operei de pe Glavni Prospekt c\xc4\x83 \xe2\x80\x9eNicolae cel S\xc3\xa2ngeros\xe2\x80\x9d a fost \xc3\xaempu\xc8\x99cat \xc8\x99i c\xc4\x83 familia sa a fost dus\xc4\x83 \xc3\xaentr-un alt loc. Sverdlov a permis unui ziar local din Ekaterinburg s\xc4\x83 publice \xe2\x80\x9eExecu\xc8\x9bia lui Nicolae, s\xc3\xa2ngerosul criminal \xc3\xaencoronat \xe2\x80\x93 \xc3\xaempu\xc8\x99cat f\xc4\x83r\xc4\x83 formalit\xc4\x83\xc8\x9bi burgheze, ci conform cu noile noastre principii democratice\xe2\x80\x9d, \xc3\xaempreun\xc4\x83 cu o not\xc4\x83 conform c\xc4\x83reia \xe2\x80\x9eso\xc8\x9bia \xc8\x99i fiul lui Nikolai Romanov au fost trimi\xc8\x99i \xc3\xaentr-un loc sigur\xe2\x80\x9d. Un anun\xc8\x9b oficial a ap\xc4\x83rut \xc3\xaen presa na\xc8\x9bional\xc4\x83 dou\xc4\x83 zile mai t\xc3\xa2rziu. El relata c\xc4\x83 monarhul a fost executat din ordinul Uralispolkomului sub presiunea generat\xc4\x83 de apropierea cehoslovacilor._NEWLINE_De-a lungul a 84 de zile dup\xc4\x83 crima din Ekaterinburg, al\xc8\x9bi 27 de prieteni \xc8\x99i rude (14 Romanovi \xc8\x99i 13 membri ai anturajului imperial \xc8\x99i ai alaiului acestuia) au fost uci\xc8\x99i de bol\xc8\x99evici: la Alapaevsk pe 18 iulie, la Perm pe 4 septembrie, \xc8\x99i \xc3\xaen Fort\xc4\x83rea\xc8\x9ba Petru \xc8\x99i Pavel, pe 24 ianuarie 1919. Spre deosebire de familia imperial\xc4\x83, cadavrele de la Alapayevsk \xc8\x99i Perm au fost recuperate de c\xc4\x83tre Armata Alb\xc4\x83, \xc3\xaen octombrie 1918 \xc8\x99i, respectiv, mai 1919. Numai locurile de veci ale marii ducese Elisabeta Feodorovna al tovar\xc4\x83\xc8\x99ei ei credincioase sora Varvara Iakovleva se cunosc ast\xc4\x83zi, ele fiind \xc3\xaengropate una l\xc3\xa2ng\xc4\x83 alta \xc3\xaen Biserica \xe2\x80\x9eSf. Maria Magdalena\xe2\x80\x9d din Ierusalim._NEWLINE__NEWLINE_De\xc8\x99i relat\xc4\x83rile sovietice oficiale pun responsabilitatea hot\xc4\x83r\xc3\xa2rii pe umerii Uralispolkomului, o not\xc4\x83 din jurnalul lui Lev Tro\xc8\x9bki sugereaz\xc4\x83 c\xc4\x83 ordinul a fost dat de \xc3\xaensu\xc8\x99i Lenin. Tro\xc8\x9bki scria:_NEWLINE_\xe2\x80\x9eUrm\xc4\x83toarea mea vizit\xc4\x83 la Moscova a avut loc dup\xc4\x83 c\xc4\x83derea Ekaterinburgului. Discut\xc3\xa2nd cu Sverdlov, l-am \xc3\xaentrebat \xc3\xaen treac\xc4\x83t, \xc2\xaba, da, \xc8\x99i unde e \xc8\x9barul?\xc2\xbb \xc2\xabS-a terminat\xc2\xbb, mi-a r\xc4\x83spuns. \xc2\xabA fost \xc3\xaempu\xc8\x99cat\xc2\xbb. \xc2\xab\xc8\x98i familia lui unde este?\xc2\xbb \xc2\xab\xc8\x98i familia cu el.\xc2\xbb \xc2\xabTo\xc8\x9bi?\xc2\xbb am \xc3\xaentrebat eu, pare-se, pu\xc8\x9bin surprins. \xc2\xabTo\xc8\x9bi,\xc2\xbb a r\xc4\x83spuns Iakov Sverdlov. \xc2\xab\xc8\x98i ce-i cu asta?\xc2\xbb A\xc8\x99tepta s\xc4\x83 vad\xc4\x83 cum reac\xc8\x9bionez. Nu am r\xc4\x83spuns. \xc2\xab\xc8\x98i cine a luat hot\xc4\x83r\xc3\xa2rea?\xc2\xbb am \xc3\xaentrebat. \xc2\xabAm hot\xc4\x83r\xc3\xa2t aici. Ilici [Lenin] credea c\xc4\x83 nu trebuie s\xc4\x83 le l\xc4\x83s\xc4\x83m Albilor un portdrapel viu \xc3\xaen jurul c\xc4\x83ruia s\xc4\x83 se adune, mai ales \xc3\xaen condi\xc8\x9biile actuale\xc2\xbb\xe2\x80\x9d_NEWLINE_\xc3\x8en 2011 \xc3\xaens\xc4\x83, nu era \xc3\xaenc\xc4\x83 nicio dovad\xc4\x83 concludent\xc4\x83 c\xc4\x83 ordinul fusese dat de Lenin sau de Sverdlov. V.N. Soloviov, \xc8\x99eful Comisiei de Anchet\xc4\x83 ruse din 1993 pe tema familiei Romanov, a concluzionat c\xc4\x83 nu exist\xc4\x83 niciun document clar care indic\xc4\x83 c\xc4\x83 vreunul din cei doi ar fi responsabil. El a declarat:_NEWLINE_\xe2\x80\x9eConform prezum\xc8\x9biei de nevinov\xc4\x83\xc8\x9bie, nimeni nu poate fi condamnat f\xc4\x83r\xc4\x83 a i se demonstra vinov\xc4\x83\xc8\x9bia. \xc3\x8en cazul penal, s-a efectuat o cercetare f\xc4\x83r\xc4\x83 precedent a materialului arhivistic, \xc8\x9bin\xc3\xa2nd cont de toate materialele disponibile, de c\xc4\x83tre exper\xc8\x9bi cu autoritate, cum ar fi Serghei Mironenko, directorul celei mai mari arhive din \xc8\x9bar\xc4\x83, Arhiva de Stat a Federa\xc8\x9biei Ruse. Studiul a implicat principalii exper\xc8\x9bi pe subiect \xe2\x80\x93 istorici \xc8\x99i arhivi\xc8\x99ti. \xc8\x98i pot spune cu \xc3\xaencredere c\xc4\x83 ast\xc4\x83zi nu exist\xc4\x83 niciun document care demonstreaz\xc4\x83 c\xc4\x83 Lenin \xc8\x99i Sverdlov ar fi avut ini\xc8\x9biativa.\xe2\x80\x9d_NEWLINE_\xe2\x80\x94V.N. Soloviov, _NEWLINE_\xc3\x8en 1993, a fost publicat raportul lui Iakov Iurovski din 1922. Potrivit raportului, unit\xc4\x83\xc8\x9bi ale Legiunii Cehoslovace se apropiau de Ekaterinburg. Pe 17 iulie 1918, Iakov \xc8\x99i al\xc8\x9bi temniceri bol\xc8\x99evici, tem\xc3\xa2ndu-se c\xc4\x83 Legiunea l-ar putea elibera pe Nicolae dup\xc4\x83 cucerirea ora\xc8\x99ului, l-a ucis pe el \xc8\x99i pe familia sa. A doua zi, Iakov a plecat spre Moscova cu un raport pentru Sverdlov. Imediat ce cehoslovacii au cucerit Ekaterinburgul, apartamentul lui a fost jefuit._NEWLINE_De-a lungul anilor, mai mul\xc8\x9bi oameni au sus\xc8\x9binut c\xc4\x83 sunt supravie\xc8\x9buitori ai familiei imperiale. \xc3\x8en mai 1979, r\xc4\x83m\xc4\x83\xc8\x99i\xc8\x9bele majorit\xc4\x83\xc8\x9bii membrilor familiei \xc8\x99i slujitorilor lor au fost g\xc4\x83site de entuzia\xc8\x99ti amatori, care au \xc8\x9binut descoperirea secret\xc4\x83 p\xc3\xa2n\xc4\x83 la c\xc4\x83derea comunismului. \xc3\x8en iulie 1991, trupurile a cinci membri ai familiei (\xc8\x9barul, \xc8\x9barina, \xc8\x99i trei dintre fiicele lor) au fost exhumate. Dup\xc4\x83 examinare medico-legal\xc4\x83 \xc8\x99i identificarea pe baz\xc4\x83 de ADN, trupurile au fost \xc3\xaenmorm\xc3\xa2ntate cu onoruri de stat \xc3\xaen Capela \xe2\x80\x9eSf. Ecaterina\xe2\x80\x9d a Catedralei Sfin\xc8\x9bii Petru \xc8\x99i Pavel din Sankt Petersburg, unde sunt \xc3\xaenmorm\xc3\xa2nta\xc8\x9bi cei mai mul\xc8\x9bi din monarhii ru\xc8\x99i de la Petru cel Mare \xc3\xaencoace. Boris El\xc8\x9bin \xc8\x99i so\xc8\x9bia lui au participat la \xc3\xaenmorm\xc3\xa2ntare \xc3\xaempreun\xc4\x83 cu rude ale Romanovilor, inclusiv prin\xc8\x9bul Michael de Kent. Celelalte dou\xc4\x83 trupuri, ale \xc8\x9bareviciului Alexei \xc8\x99i al uneia din surorile lui, au fost descoperite \xc3\xaen 2007._NEWLINE_Pe 15 august 2000, Biserica Ortodox\xc4\x83 Rus\xc4\x83 a anun\xc8\x9bat canonizarea familiei pentru \xe2\x80\x9esmerenie, r\xc4\x83bdare \xc8\x99i umilin\xc8\x9b\xc4\x83\xe2\x80\x9d. Reflect\xc3\xa2nd \xc3\xaens\xc4\x83 intensa dezbatere care a precedat problema, episcopii nu i-au declarat pe Romanovi martiri, ci doar p\xc4\x83timitori._NEWLINE_\xc3\x8entre 2000 \xc8\x99i 2003, biserica \xe2\x80\x9eTo\xc8\x9bi Sfin\xc8\x9bii\xe2\x80\x9d din Ekaterinburg a fost construit\xc4\x83 pe locul Casei Ipatiev._NEWLINE_La 1 octombrie 2008, Curtea Suprem\xc4\x83 a Federa\xc8\x9biei Ruse a hot\xc4\x83r\xc3\xa2t c\xc4\x83 Nicolae al II-lea \xc8\x99i familia sa au fost victime ale represiunilor politice \xc8\x99i i-a reabilitat._NEWLINE_\xc3\x8en 26 august 2010, un tribunal rus a ordonat procurorilor s\xc4\x83 redeschid\xc4\x83 o anchet\xc4\x83 privind uciderea \xc8\x9barului Nicolae al II-lea \xc8\x99i familiei sale, de\xc8\x99i bol\xc8\x99evicii care se crede c\xc4\x83 i-au \xc3\xaempu\xc8\x99cat \xc3\xaen 1918 muriser\xc4\x83 demult. Principala unitate de anchet\xc4\x83 a Procurorului General al Rusiei a declarat c\xc4\x83 clasase un dosar penal despre uciderea lui Nicolae pentru c\xc4\x83 trecuse prea mult timp de la crim\xc4\x83 \xc8\x99i pentru c\xc4\x83 cei responsabili muriser\xc4\x83. Cu toate acestea, Judec\xc4\x83toria Raionului Basmann\xc3\xaei din Moscova a dispus redeschiderea cazului, declar\xc3\xa2nd c\xc4\x83 statul este de vin\xc4\x83 pentru crime, \xc8\x99i ca urmare moartea celor care au tras este irelevant\xc4\x83, dup\xc4\x83 cum a ar\xc4\x83tat un avocat al rudelor \xc8\x9barului.'